vALSTYBINĖ KAINŲ IR ENERGETIKOS KONTROLĖS KOMISIJA

NUTARIMAS

DĖL valsTybinės kainų ir energetikos kontrolės komisijos 2014 m. lapkričio 24 d. nutarimo Nr. O3-903 „DĖL akcinės bendrovės
„Akmenės cementas“ 2015 metų elektros energijos persiuntimo paslaugų kainų ir tarifų bei jų taikymo tvarkos paskelbimo“ PAKEITIMO

2014 m. gruodžio 23 d. Nr. O3-956

Vilnius

Vadovaudamasi Lietuvos Respublikos elektros energetikos įstatymo (toliau – Įstatymas) 69 straipsnio 8 dalimi, Elektros energijos perdavimo ir skirstymo paslaugų kainų ir jų viršutinių ribų nustatymo metodika, patvirtinta Valstybinės kainų ir energetikos kontrolės komisijos (toliau – Komisija) 2009 m. rugsėjo 25 d. nutarimu Nr. O3-139 „Dėl Elektros energijos perdavimo ir skirstymo paslaugų kainų ir jų viršutinių ribų nustatymo metodikos“, Komisijos 2014 m. gruodžio 19 d. nutarimu Nr. O3-941 „Dėl Komisijos 2014 m. spalio 17 d. nutarimo Nr. O3-840 „Dėl viešuosius interesus atitinkančių paslaugų lėšų ir kainos 2015 metams nustatymo“ pakeitimo“ (toliau – Nutarimas), atsižvelgdama į Komisijos Dujų ir elektros departamento Elektros skyriaus 2014 m. gruodžio 22 d. pažymą Nr. O5-388 „Dėl Valstybinės kainų ir energetikos kontrolės komisijos 2014 m. lapkričio 24 d. nutarimo Nr. O3-903 „Dėl akcinės bendrovės „Akmenės cementas“ 2015 metų elektros energijos persiuntimo paslaugų kainų ir tarifų bei jų taikymo tvarkos paskelbimo“ pakeitimo“, Komisija:

1.	N u s t a t ė, kad:

1.1.	AB „Akmenės cementas“ 2014 m. spalio 31 d. raštu Nr. 70-809 pateikė AB „Akmenės cementas“ generalinio direktoriaus 2014 m. spalio 23 d. įsakymu patvirtintas elektros energijos kainas ir tarifus bei jų taikymo tvarką 2015 metams, galiosiančias nuo 2015 m. sausio 1 d.;

1.2. Komisija 2014 m. lapkričio 24 d. nutarimu Nr. O3-903 „Dėl akcinės bendrovės „Akmenės cementas“ 2015 metų elektros energijos persiuntimo paslaugų kainų ir tarifų bei jų taikymo tvarkos paskelbimo“ paskelbė AB „Akmenės cementas“ persiuntimo paslaugos kainas ir tarifus bei jų taikymo tvarką;

1.3. Komisija Nutarimu pakoregavo viešuosius interesus atitinkančių paslaugų kainą 2015 metams – 5,671 ct/kWh (1,642 Eur ct/kWh) ir 2014 m. gruodžio 22 d. raštu Nr. R2-E-3174 „Dėl persiuntimo paslaugos kainų ir tarifų bei jų taikymo tvarkos pateikimo“ (toliau – Raštas) informavo apie priimtą Nutarimą ir paprašė AB „Akmenės cementas“ iki š. m. gruodžio 22 d. 14 val. pateikti persiuntimo paslaugos kainas ir tarifus bei jų taikymo tvarkas su patvirtinta perskaičiuota VIAP kaina.

2. K o n s t a t u o j a, kad:

2.1. Komisija, vadovaudamasi Įstatymo 69 straipsnio 1 dalimi, 2014 m. spalio 17 d. nutarimu Nr. O3-844 „Dėl akcinės bendrovės „Akmenės cementas“ skirstymo paslaugų kainos viršutinių ribų 2015–2019 metams nustatymo“ nustatė skirstymo paslaugos kainos viršutines ribas;

2.2. Įstatymo 69 straipsnio 6 ir 8 dalyse nustatyta, kad Komisijai nustačius viršutines kainų ribas, paslaugų teikėjai turi teisę diferencijuoti paslaugos kainas pagal objektyvius požymius. Paslaugos teikėjo nustatytas kainas ir tarifus per 30 kalendorinių dienų nuo paslaugos teikėjo prašymo gavimo dienos skelbia Komisija, prieš tai patikrinusi, ar nustatant kainas ir tarifus nebuvo pažeisti kainų ir tarifų nustatymo reikalavimai, ar nediskriminuojami vartotojai. Komisija, nustačiusi, kad paslaugos teikėjo pateiktos paslaugų kainos ir tarifai nustatyti nesilaikant kainų ir tarifų nustatymo reikalavimų arba kad yra diskriminuojami vartotojai, nurodo paslaugų teikėjui klaidas, kurias paslaugų teikėjas turi ištaisyti, ir kad ne vėliau kaip per 10 kalendorinių dienų nuo Komisijos pastabų gavimo Komisijai turi būti pateiktos pataisytos paslaugų kainos ir tarifai. Komisija ne vėliau kaip per 30 kalendorinių dienų nuo pataisytų paslaugų kainų ir tarifų pateikimo juos paskelbia arba, jeigu paslaugų teikėjas per nustatytą terminą neištaiso nurodytų klaidų, paslaugų kainas ir tarifus nustato vienašališkai ir juos paskelbia;

2.3. AB „Akmenės cementas“ iki Rašte nurodyto termino nepateikė Komisijai AB „Akmenės cementas“ persiuntimo paslaugos kainų ir tarifų bei jų taikymo tvarkos, kurioje būtų įvertinta Nutarimu pakeista viešuosius interesus atitinkančių paslaugų (toliau – VIAP) kaina;

2.4. AB „Akmenės cementas“ generalinio direktoriaus 2014 m. spalio 23 d. įsakymu patvirtintos AB „Akmenės cementas“ persiuntimo paslaugos kainos ir tarifai bei jų taikymo tvarka, kurią Komisija 2014 m. lapkričio 24 d. nutarimu Nr. O3-903 „Dėl akcinės bendrovės „Akmenės cementas“ 2015 metų elektros energijos persiuntimo paslaugų kainų ir tarifų bei jų taikymo tvarkos paskelbimo“ paskelbė, neatitinka Nutarimo pakeistos VIAP kainos. Tokiu būdu AB „Akmenės cementas“ pažeidė kainų ir tarifų nustatymo reikalavimą, įtvirtintą Įstatymo 69 straipsnio 1 ir 6 dalyse, t. y. AB „Akmenės cementas“ diferencijuotos kainos neatitinka Komisijos Nutarimu nustatytos 2015 metams VIAP kainos.

3. N u t a r i a:

3.1. nurodyti AB „Akmenės cementas“ iki gruodžio 31 d. ištaisyti šio nutarimo 2.4 punkte nurodytą klaidą, t. y. pakoreguoti elektros energijos persiuntimo paslaugos kainas AB „Akmenės cementas“ vartotojams, įvertinant Nutarimu pakeistą VIAP kainą 2015 metams ir apie tai raštu informuoti Komisiją;

3.2. AB „Akmenės cementas“ neįvykdžius šio nutarimo 3.1 punkte nustatytų nurodymų, vienašališkai nuo 2015 m. sausio 1 d. nustatyti AB „Akmenės cementas“ elektros energijos persiuntimo paslaugos kainas:

3.2.1. pirmos grupės vartotojams, gaunantiems elektros energiją iš 0,4 kV įtampos elektros tinklų:

3.2.1.1. galios dedamoji – 2,0 Lt/kW/mėn. (0,6 euro/kW/mėn.);

3.2.1.2. nediferencijuota energijos dedamoji – 19,56 ct/kWh (5,66 euro ct/kWh);

3.2.2. antros grupės vartotojams, gaunantiems elektros energiją iš 6 kV įtampos elektros tinklų:

3.2.2.1. galios dedamoji – 3,0 Lt/kW/mėn. (0,9 euro/kW/mėn.);

3.2.2.2. nediferencijuota energijos dedamoji – 12,58 ct/kWh (3,64 euro ct/kWh)

3.3. pakeisti Komisijos 2014 m. lapkričio 24 d. nutarimo Nr. O3-903 „Dėl akcinės bendrovės „Akmenės cementas“ 2015 metų elektros energijos persiuntimo paslaugų kainų ir tarifų bei jų taikymo tvarkos paskelbimo“ rezoliucinę dalį ir išdėstyti ją taip:

„Paskelbti Komisijos vienašališkai nustatytas elektros energijos kainas ir tarifus bei jų taikymo tvarką 2015 metams (pridedama).“

Šis nutarimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir sąlygomis.

Komisijos pirmininkė	Diana Korsakaitė

Valstybinės kainų ir energetikos

kontrolės komisijos 2014 m. gruodžio 24 d.

nutarimo Nr. O3-903

priedas

AB „AKMENĖS CEMENTAS“ PERSIUNTIMO PASLAUGOS KAINOS IR TARIFAI

BEI JŲ TAIKYMO TVARKA

I SKYRIUS

PERSIUNTIMO PASLAUGŲ KAINŲ TAIKYMAS

1. Tvarka nuo 2015 m. sausio 1 d. nustatomi elektros energijos persiuntimo paslaugos kainos ir tarifai.

II SKYRIUS

TARIFŲ RŪŠYS

2. Persiuntimo paslaugos tarifas diferencijuojamas į galios ir energijos dedamąsias.

3. Galios dedamoji – tai vieno leistino naudoti vartotojui kW mėnesio kaina.

4. Leistinoji naudoti galia – didžiausia galia, kurią vartotojas gali naudoti iš operatoriaus tinklo bet kuriuo metu. Ji nurodoma skirstomųjų tinklų operatoriaus vartotojui išduotoje techninių sąlygų apraše, o jas įvykdžius ‒ elektros energijos persiuntimo paslaugos sutartyje.

5. Energijos dedamoji – tai vartotojui persiųstos vienos aktyvinės elektros energijos kilovatvalandės (kWh) kaina.

III SKYRIUS

PERSIUNTIMO paslaugos kainos, PERKANTIEMS ELEKTROS ENERGIJĄ IŠ NEPRIKLAUSOMŲ TIEKĖJŲ

6. Pirmos grupės vartotojai

Vartotojai, gaunantys elektros energiją iš 0,4 kV įtampos elektros tinklų:

Tarifo pavadinimas	Matavimo vnt.	Tarifas (be PVM)	Matavimo vnt.	Tarifas (be PVM)
1. Galios dedamosios ir energijos dedamosios tarifas:
1.1. Galios dedamoji *	Lt/kW/mėn.	2,0	Eur/kW/mėn.	0,6
1.2. Nediferencijuota energijos dedamoji	ct/kWh	19,56	Euro ct/kWh	5,66

* vieno vartotojui leistino naudoti kW mėnesio kaina.

7. Antros grupės vartotojai

Vartotojai, gaunantys elektros energiją iš 6 kV įtampos elektros tinklų:

Tarifo pavadinimas	Matavimo vnt.	Tarifas (be PVM)	Matavimo vnt.	Tarifas (be PVM)
1. Galios dedamosios ir energijos dedamosios tarifas:
1.1. Galios dedamoji *	Lt/kW/mėn.	3,0	Eur/kW/mėn.	0,9
1.2. Nediferencijuota energijos dedamoji	ct/kWh	12,58	Euro ct/kWh	3,64

* vieno vartotojui leistino naudoti kW mėnesio kaina.

IV SKYRIUS

PERSIUNTIMO PASLAUGOS TARIFŲ TAIKYMAS

8. AB „Akmenės cementas“ persiuntimo paslaugą teikia įmonėms, esančioms skirstymo paslaugų teikimo teritorijoje, kuri apibrėžta 2002-09-10 išduotoje elektros energijos skirstymo licencijoje Nr. ES-5.

9. Vartotojai, kurių įrenginiai prijungti prie skirstomojo tinklo ir kurie elektros energiją perka iš nepriklausomo tiekėjo, atsiskaitydami su skirstomųjų tinklų operatoriumi už elektros energijos persiuntimo paslaugą skirstomaisiais ir perdavimo tinklais moka kainą, nustatytą šios tvarkos III skyriuje.

10. Vartotojai, nepasirinkę nepriklausomo tiekėjo, už elektros energiją moka šios tvarkos III skyriuje nurodytą persiuntimo paslaugos kainą ir Lietuvos Respublikos elektros energetikos įstatymo 44 straipsnio 2 dalies 3 punkto nustatytą garantinio elektros energijos tiekimo kainą, kuri yra atitinkamo mėnesio skirstomųjų tinklų operatoriaus įsigytos elektros energijos vidutinė kaina pritaikius koeficientą 1,25.

11. Kai apskaitos prietaiso įrengimo vieta nesutampa su elektros tinklo nuosavybės riba, nesutampančiai tinklo daliai pagal tarpusavyje suderintą ir Tiekėjo patvirtintą metodiką papildomai apskaičiuojami elektros energijos nuostoliai (kWh), kuriuos sumoka tos tinklo dalies savininkas.

12. Vartotojui viršijus leistinąją naudoti galią, pagal Elektros energijos tiekimo ir naudojimo taisykles, patvirtintas Lietuvos Respublikos energetikos ministro, vartotojas papildomai sumoka už viršytą leistinąją naudoti galią trigubą galios dedamosios kainą.

13. Vartotojui pageidaujant didinti leistinąją naudoti galią, leistinoji naudoti galia didinama vadovaujantis Elektros energijos vartotojų, gamintojų energetikos objektų (tinklų, įrengimų, sistemų) prijungimo prie veikiančių energetikos įmonių objektų (tinklų, įrenginių, sistemų) tvarkos ir sąlygų aprašu, patvirtintu Lietuvos Respublikos energetikos ministro.

14. Vartotojui sumažinus ar padidinus leistinąją naudoti galią, galios dedamoji pagal naują leistinąją galią pradedama skaičiuoti nuo kito ataskaitinio mėnesio po sutarties pakeitimo.

15. Vartotojai, kurių elektros įrenginių leistinoji naudoti galia sudaro 30 kW ir daugiau, už reaktyvinės elektros energijos generavimą į tiekėjų tinklus moka 4 ct/kvarh (1 euro ct/kvarh), o už reaktyvinės elektros energijos suvartojimą ‒ 2 ct/kvarh (1 euro ct/kvarh).

16. Visos nurodytos kainos yra be akcizo mokesčio ir PVM.

17. Pasikeitus Lietuvos Respublikos įstatymams ar jų nuostatoms, reglamentuojančioms elektros energijos persiuntimo paslaugos kainas, atitinkamai perskaičiuojamos persiuntimo paslaugos kainos, nekeičiant tarifų taikymo tvarkos.

______________________________________